
ΕΛΛΗΝΙΚΗ ΔΗΜΟΚΡΑΤΙΑ
ΝΟΜΟΣ ΒΟΙΩΤΙΑΣ	Αλίαρτος, 04 Αυγούστου 2026
ΔΗΜΟΣ ΑΛΙΑΡΤΟΥ – ΘΕΣΠΙΕΩΝ



Α Ν Α Κ Ο Ι Ν Ω Σ Η

Χορήγηση οικονομικής ενίσχυσης σε οικογένειες που διαμένουν μόνιμα στο Δήμο Αλιάρτου – Θεσπιέων για το έτος 2026
Ο Δήμος Αλιάρτου – Θεσπιέων ενημερώνει τους δημότες ότι, σύμφωνα με την υπ' αριθ. 59/2026 Απόφαση του Δημοτικού Συμβουλίου (ΑΔΑ:Ε4ΛΕΩΨ4-Χ94), τίθεται σε εφαρμογή πρόγραμμα χορήγησης εφάπαξ οικονομικής ενίσχυσης για οικογένειες που αποκτούν τέκνο, στο πλαίσιο της κοινωνικής πολιτικής του Δήμου για τη στήριξη της οικογένειας και της μητρότητας. Η οικονομική ενίσχυση αποσκοπεί αποκλειστικά στην προσωρινή ανακούφιση οικογενειών που αντιμετωπίζουν αυξημένες ανάγκες διαβίωσης λόγω της γέννησης τέκνου και εντάσσεται στο πλαίσιο των αρμοδιοτήτων κοινωνικής προστασίας και αλληλεγγύης των Ο.Τ.Α..
Η οικονομική ενίσχυση αφορά οικογένειες που πληρούν τις προβλεπόμενες κοινωνικές και οικονομικές προϋποθέσεις και αφορά γεννήσεις που πραγματοποιήθηκαν από 1 Ιανουαρίου 2026 έως και 31 Δεκεμβρίου 2026.
Ύψος οικονομικής ενίσχυσης
Η εφάπαξ οικονομική ενίσχυση καθορίζεται ως εξής:
· 1.000 ευρώ για τη γέννηση του πρώτου τέκνου.
· 1.100 ευρώ για τη γέννηση του δεύτερου τέκνου.
· 1.200 ευρώ για τη γέννηση του τρίτου και κάθε επόμενου τέκνου.
Βασικές προϋποθέσεις
Για τη χορήγηση της οικονομικής ενίσχυσης απαιτείται σωρευτικά:
· Το τέκνο να έχει γεννηθεί από 01/01/2026 έως 31/12/2026.
· Τουλάχιστον ένας από τους δύο γονείς να είναι δημότης του Δήμου Αλιάρτου – Θεσπιέων τουλάχιστον για ένα (1) έτος πριν από τη γέννηση του παιδιού.
· Η οικογένεια να διαμένει μόνιμα στον Δήμο Αλιάρτου – Θεσπιέων για τουλάχιστον ένα (1) έτος πριν από τη γέννηση του παιδιού.
· Να πληρούνται τα προβλεπόμενα εισοδηματικά και κοινωνικά κριτήρια της σχετικής απόφασης (υπ' αριθ. 59/2026 Απόφαση του Δημοτικού Συμβουλίου (ΑΔΑ:Ε4ΛΕΩΨ4-Χ94).
Εισοδηματικά κριτήρια
Το ετήσιο πραγματικό οικογενειακό εισόδημα δεν πρέπει να υπερβαίνει:
· 12.000 ευρώ, προσαυξανόμενο κατά 3.000 ευρώ για κάθε υφιστάμενο τέκνο.
· Για μονογονεϊκές οικογένειες, 9.000 ευρώ, προσαυξανόμενο κατά 3.000 ευρώ για κάθε υφιστάμενο τέκνο.
Στις περιπτώσεις αναπηρίας εφαρμόζονται οι προβλεπόμενες προσαυξήσεις των εισοδηματικών ορίων, σύμφωνα με την απόφαση του Δημοτικού Συμβουλίου.
Υποβολή αιτήσεων
Οι ενδιαφερόμενοι μπορούν να υποβάλουν αίτηση στο Πρωτόκολλο του Δήμου Αλιάρτου – Θεσπιέων, συνοδευόμενη από τα προβλεπόμενα κάτωθι δικαιολογητικά: 
1. Αίτηση για λήψη του οικονομικού βοηθήματος υπογεγραμμένη και από τους δύο γονείς ή σε περίπτωση μονογονεϊκής οικογένειας από τον γονέα που έχει την επιμέλεια του τέκνου, (κατατεθειμένη επιπρόσθετα). 
2. Ληξιαρχική πράξη γέννησης του παιδιού. 
3. Αντίγραφο Α/Τ και σε περίπτωση διαβατηρίου την άδεια παραμονής και των δύο γονέων σε ισχύ. 
4. Πιστοποιητικό Οικογενειακής Κατάστασης. 
5. Βεβαίωση μόνιμης κατοικίας (το προηγούμενο έτος της γέννησης, επιπλέον θα συνοδεύεται από το μισθωτήριο συμβόλαιο που έχει αναρτηθεί στην ηλεκτρονική πλατφόρμα της ΑΑΔΕ ή συμβόλαιο ιδιοκτησίας της κατοικίας). 
6. Ύπαρξη νόμιμης κατοικίας (Άδεια οικοδομής και βεβαίωση λογαριασμού ενεργού παρόχου ηλεκτρικής ενέργειας). 
7. Αντίγραφο τελευταίας & προτελευταίας δήλωσης φορολογίας εισοδήματος Ε1 και σε περίπτωση χωριστής δήλωσης, τις δηλώσεις Ε1 και των δύο γονέων και συνοικούντων ενήλικων μελών. 
8. Εκκαθαριστικό σημείωμα τελευταίου & προτελευταίου έτους και σε περίπτωση χωριστής δήλωσης το εκκαθαριστικό και των δύο γονέων και συνοικούντων ενήλικων μελών. 
9. IBAN τραπεζικού λογαριασμού αιτούντος/σης. 
10. Υπεύθυνη Δήλωση, θεωρημένη με το γνήσιο της υπογραφής ή μέσω gov.gr, από την οποία να προκύπτει η συναίνεση του ετέρου γονέα για την υποβολή της αίτησης και την είσπραξη του χρηματικού βοηθήματος. 
11. Τυχόν άλλο δικαιολογητικό που θα προκύψει από την εξέταση του αιτήματος.

Οι αιτήσεις θα εξετάζονται από την αρμόδια Τριμελή Επιτροπή Ελέγχου, η οποία θα εισηγείται στη Δημοτική Επιτροπή για την έγκριση ή μη της οικονομικής ενίσχυσης.
Για περισσότερες πληροφορίες σχετικά με τις προϋποθέσεις, τα δικαιολογητικά και τη διαδικασία υποβολής των αιτήσεων, οι ενδιαφερόμενοι μπορούν να απευθύνονται στις αρμόδιες υπηρεσίες του Δήμου Αλιάρτου – Θεσπιέων κατά τις εργάσιμες ημέρες και ώρες.

Συνημμένο αρχείο:
Αριθμός Απόφασης Δημοτικού Συμβουλίου: 59/2026  - Περί χορήγησης οικονομικής ενίσχυσης σε οικογένειες που διαμένουν μόνιμα στο Δήμου Αλιάρτου – Θεσπιέων  για το έτος 2026.(σχετ. υπ’αριθμ.100/2026 Απόφαση Δημοτικής Επιτροπής). (ΑΔΑ: Ε4ΛΕΩΨ4-Χ94).

